Priekšlikums PADOMES LĒMUMS par nostāju, kas Eiropas Savienībai Apvienoto Nāciju Organizācijas Eiropas Ekonomikas komisijas attiecīgajās komitejās jāpieņem attiecībā uz noteikumu projektiem par joslu uzraudzības sistēmām un uzlabotām avārijas bremzēšanas sistēmām /* COM/2012/0178 final - 2012/0089 (NLE) */





PASKAIDROJUMA RAKSTS 1. PRIEKŠLIKUMA KONTEKSTS · Priekšlikuma pamatojums un mērķi Apvienoto Nāciju Organizācijas Eiropas Ekonomikas komisija (ANO/EEK) izstrādājusi saskaņotus standartus starptautiskā līmenī — to mērķis ir likvidēt tehniskos šķēršļus tirdzniecībā ar mehāniskajiem transportlīdzekļiem starp pārskatītā 1958. gada nolīguma pusēm, lai nodrošinātu šo transportlīdzekļu augstu drošuma līmeni un vides aizsardzību. ANO/EEK nesen pabeigusi noteikumu projektu par vienotiem noteikumiem, kas attiecas uz mehānisko transportlīdzekļu apstiprināšanu attiecībā uz joslu uzraudzības sistēmām[1] (LDWS), un noteikumu projektu par vienotiem noteikumiem, kas attiecas uz mehānisko transportlīdzekļu apstiprināšanu attiecībā uz uzlabotām avārijas bremzēšanas sistēmām[2] (AEBS). Noteikumu projektu mērķis ir panākt, lai mehāniskajiem transportlīdzekļiem, kam uzstādītas LDWS un AEBS, būtu augsts drošuma līmenis un šādiem transportlīdzekļiem izmantotu vienotas tipa apstiprināšanas testu procedūras. Ar 10. pantu Regulā (EK) Nr. 661/2009 par mehānisko transportlīdzekļu vispārējo drošību[3] un tās īstenošanas pasākumiem ES līmenī konkrētiem M2, N2, M3 un N3 kategorijas mehāniskajiem transportlīdzekļiem atļauts uzstādīt LDWS un AEBS. Šā priekšlikuma mērķis ir formulēt Savienības nostāju attiecībā uz minēto ANO/EEK noteikumu projektiem par LDWS un AEBS un tādējādi nodrošināt, ka Savienība, ko pārstāv Komisija, tos var atbalstīt balsojumā. Tādējādi tiks nodrošināts, ka ANO/EEK noteikumu projekti par LDWS un AEBS tiek iekļauti Savienības mehānisko transportlīdzekļu tipa apstiprināšanas sistēmā. · Vispārīgais konteksts Regulā (EK) Nr. 661/2009 ir noteiktas M2, N2, M3 un N3 kategorijas mehānisko transportlīdzekļu tipa apstiprināšanas pamatprasības attiecībā uz LDWS uzstādīšanu. Tajā noteiktas arī M2, N2, M3 un N3 kategorijas mehānisko transportlīdzekļu tipa apstiprināšanas pamatprasības attiecībā uz AEBS uzstādīšanu. Bija jānosaka konkrētas procedūras, testi un prasības šādai tipa apstiprināšanai ES līmenī. Tādējādi Komisija 2012. gadā pieņēma divas Komisijas regulas, ar ko īsteno Regulu (EK) Nr. 661/2009 attiecībā uz LDWS un AEBS[4] — to tehniskie noteikumi lielā mērā ir balstīti uz attiecīgajiem ANO/EEK noteikumu projektiem. Tādējādi tagad ir paredzēts, ka Savienība minētos divus ANO/EEK noteikumu projektus par LDWS un AEBS atbalstīs balsojumā, lai iegūtu kopējus starptautiskā līmenī saskaņotus standartus, kas atvieglotu starptautisko tirdzniecību. Tādējādi Eiropas uzņēmumiem tiks nodrošināta iespēja ievērot vienu tādu prasību kopu, kas atzītas visā pasaulē, proti, valstīs, kuras ir pārskatītā ANO/EEK 1958. gada nolīguma puses. · Spēkā esošie noteikumi priekšlikuma jomā Regulā (EK) Nr. 661/2009 ir noteiktas M2, N2, M3 un N3 kategorijas mehānisko transportlīdzekļu tipa apstiprināšanas prasības attiecībā uz LDWS un AEBS uzstādīšanu. Turklāt Komisija 2012. gadā pieņēma divas Komisijas regulas, ar ko īsteno Regulu (EK) Nr. 661/2009 attiecībā uz LDWS un AEBS. · Saderība ar pārējiem Savienības politikas virzieniem un mērķiem Priekšlikums ir saskaņā ar mērķiem, kas izvirzīti Regulā (EK) Nr. 661/2009 par mehānisko transportlīdzekļu vispārējo drošību, tāpēc tas ir saderīgs ar ES mērķi nodrošināt augsta līmeņa ceļu satiksmes un darba drošību. 2. APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI · Apspriešanās ar ieinteresētajām personām Eiropas Komisija, izstrādājot priekšlikumu, apspriedās ar ieinteresētajām personām. Starp dalībvalstīm, ražotājiem (Eiropas un valstu pārstāvjiem un atsevišķiem uzņēmumiem), sastāvdaļu ražotājiem, transporta organizācijām un lietotāju pārstāvjiem saistībā ar CARS 21 notika vispārēja apspriešanās par paredzēto pieeju attiecībā uz LDWS un AEBS. Kad notika balsošana par abām Komisijas regulām, ar ko īsteno Regulu (EK) Nr. 661/2009 attiecībā uz LDWS un AEBS, ierosināto pieeju attiecībā uz LDWS un AEBS apsprieda arī Mehānisko transportlīdzekļu tehniskajā komitejā. · Ietekmes novērtējums Eiropas Komisija pasūtīja ietekmes novērtējumu attiecībā uz Regulu (EK) Nr. 661/2009, kas aptver LDWS un AEBS. Turklāt atbilstīgi Regulas Nr. 661/2009 14. panta 3. punkta a) apakšpunktam tika veikts izmaksu/ieguvumu pētījums, lai izvērtētu iespējamību uz dažiem transportlīdzekļiem vai to klasēm neattiecināt AEBS un LDWS uzstādīšanas prasības. 3. PRIEKŠLIKUMA JURIDISKIE ASPEKTI · Ierosināto pasākumu kopsavilkums Ierosinātā regula nodrošinātu, kas Savienība, kuru pārstāv Komisija, balsojumā atbalstītu minētos ANO/EEK noteikumu projektus par LDWS un AEBS. · Juridiskais pamats Lai būtu ņemtas vērā Līguma par Eiropas Savienības darbību īpatnības, 1. apsvērumā minētais līdzšinējais juridiskais pamats ir aizstāts ar tiešu atsauci uz 218. panta 9. punktu, jo bija nepieciešams mainīt WP.29 sanāksmju sagatavošanas procesu, tādējādi juridiskais formāts ir mainīts un tagad tas ir Padomes lēmums, nevis Komisijas lēmums, kā sagatavošanas procesā bijis 14 gadus līdz šim. · Subsidiaritātes princips LDWS un AEBS prasības ES līmenī jau ir saskaņotas. Balsojumā atbalstīt tādus starptautiskos instrumentus kā ANO/EEK noteikumu projekts un to iekļaušanu Savienības mehānisko transportlīdzekļu tipa apstiprināšanas sistēmā var tikai Savienība. Tādējādi ne vien tiek novērsta iekšējā tirgus sadrumstalotība, bet arī nodrošināti vienādi veselības un drošības standarti visā ES. Tas sniedz arī apjomradītus ieguvumus: ražojumus var izgatavot visam Eiropas tirgum un pat starptautiskajam tirgum, tos nepielāgojot katras atsevišķas dalībvalsts nacionālajām tipa apstiprināšanas prasībām. Tādējādi priekšlikums ir saskaņā ar subsidiaritātes principu. · Proporcionalitātes princips Priekšlikums atbilst proporcionalitātes principam, jo tas paredz vienīgi tos pasākumus, kas ir vajadzīgi, lai sasniegtu mērķus, kas saistīti ar iekšējā tirgus pareizu darbību, vienlaikus nodrošinot augstu sabiedrības drošības un aizsardzības līmeni. · Juridisko instrumentu izvēle Ierosinātais juridiskais instruments: Padomes lēmums. Padomes lēmums tiek uzskatīts par piemērotu instrumentu atbilstīgi LESD 218. panta 9. punkta prasībām. 4. IETEKME UZ BUDŽETU Priekšlikums neietekmē Savienības budžetu. 5. IZVĒLES ELEMENTI · Eiropas Ekonomikas zona Ierosinātais tiesību akts attiecas uz EEZ jautājumu, tāpēc tas jāattiecina uz Eiropas Ekonomikas zonu. 2012/0089 (NLE) Priekšlikums PADOMES LĒMUMS par nostāju, kas Eiropas Savienībai Apvienoto Nāciju Organizācijas Eiropas Ekonomikas komisijas attiecīgajās komitejās jāpieņem attiecībā uz noteikumu projektiem par joslu uzraudzības sistēmām un uzlabotām avārijas bremzēšanas sistēmām (Dokuments attiecas uz EEZ) EIROPAS SAVIENĪBAS PADOME, Ņemot vērā Līgumu par Eiropas Savienības darbību un jo īpaši tā 114. pantu, ko lasa kopā ar minētā līguma 218. panta 9. punktu, Ņemot vērā Eiropas Komisijas priekšlikumu, tā kā: (1) Ar Padomes Lēmumu 97/836/EK[5] Savienība ir pievienojusies Apvienoto Nāciju Organizācijas Eiropas Ekonomikas komisijas (“ANO/EEK”) Nolīgumam vienotu tehnisko prasību apstiprināšanai riteņu transportlīdzekļiem, aprīkojumam un detaļām, ko var uzstādīt un/vai lietot riteņu transportlīdzekļos, un par nosacījumiem to apstiprinājumu savstarpējai atzīšanai, kas piešķirti, pamatojoties uz šīm prasībām (pārskatītais 1958. gada nolīgums). (2) Lai starp pārskatītā 1958. gada nolīguma pusēm likvidētu mehānisko transportlīdzekļu tirdzniecības tehniskos šķēršļus un nodrošinātu, ka šādiem transportlīdzekļiem ir augsts drošuma un aizsardzības līmenis, ir paredzētas saskaņotas prasības Apvienoto Nāciju Organizācijas Eiropas Ekonomikas komisijas (ANO/EEK) noteikumu projektā par vienotiem noteikumiem, kas attiecas uz mehānisko transportlīdzekļu apstiprināšanu attiecībā uz joslu uzraudzības sistēmām[6] un ANO/EEK noteikumu projektā par vienotiem noteikumiem, kas attiecas uz mehānisko transportlīdzekļu apstiprināšanu attiecībā uz uzlabotām avārijas bremzēšanas sistēmām[7]. (3) Eiropas Parlamenta un Padomes 2009. gada 13. jūlija Regula (EK) Nr. 661/2009 par tipa apstiprināšanas prasībām attiecībā uz mehānisko transportlīdzekļu, to piekabju un tiem paredzēto sistēmu, sastāvdaļu un atsevišķu tehnisko vienību vispārējo drošību[8] atļauj uzstādīt joslu uzraudzības sistēmas un uzlabotas avārijas bremzēšanas sistēmas konkrētiem M2, N2, M3 un N3 kategorijas mehāniskajiem transportlīdzekļiem. (4) Ir lietderīgi noteikt Savienības nostāju par iepriekš minētā ANO/EEK noteikumu projektu pieņemšanai ar pārskatīto 1958. gada nolīgumu paredzētajā administratīvajā komitejā, IR PIEŅĒMUSI ŠO LĒMUMU. 1. pants Nostāja, kas Eiropas Savienībai jāpieņem administratīvajā komitejā, kura darbojas saskaņā ar pārskatīto 1958. gada Nolīgumu vienotu tehnisko prasību apstiprināšanai riteņu transportlīdzekļiem, aprīkojumam un detaļām, ko var uzstādīt un/vai lietot riteņu transportlīdzekļos, un par nosacījumiem to apstiprinājumu savstarpējai atzīšanai, kas piešķirti, pamatojoties uz šīm prasībām, ir balsojumā atbalstīt dokumentos EEK/TRANS/WP.29/2011/78, EEK/TRANS/WP.29/2011/89 un EEK/TRANS/WP.29/2011/91 ietverto ANO/EEK noteikumu projektu par vienotiem noteikumiem, kas attiecas uz mehānisko transportlīdzekļu apstiprināšanu attiecībā uz joslu uzraudzības sistēmām. 2. pants Nostāja, kas Eiropas Savienībai jāpieņem administratīvajā komitejā, kura darbojas saskaņā ar pārskatīto 1958. gada Nolīgumu vienotu tehnisko prasību apstiprināšanai riteņu transportlīdzekļiem, aprīkojumam un detaļām, ko var uzstādīt un/vai lietot riteņu transportlīdzekļos, un par nosacījumiem to apstiprinājumu savstarpējai atzīšanai, kas piešķirti, pamatojoties uz šīm prasībām, ir balsojumā atbalstīt dokumentos EEK/TRANS/WP.29/2011/92, EEK/TRANS/WP.29/2011/92/1. groz., EEK/TRANS/WP.29/2011/93 un EEK/TRANS/WP.29/2011/93/1. groz. ietverto ANO/EEK noteikumu projektu par vienotiem noteikumiem, kas attiecas uz mehānisko transportlīdzekļu apstiprināšanu attiecībā uz uzlabotām avārijas bremzēšanas sistēmām. 3. pants Šis lēmums stājas spēkā tā pieņemšanas dienā. Briselē, Padomes vārdā — priekšsēdētājs [1] ANO/EEK dokumenti ECE/TRANS/WP.29/2011/78, ECE/TRANS/WP.29/2011/89 un ECE/TRANS/WP.29/2011/91. [2] ANO/EEK dokumenti ECE/TRANS/WP.29/2011/92, ECE/TRANS/WP.29/2011/92/1.groz., ECE/TRANS/WP.29/2011/93 un ECE/TRANS/WP.29/2011/93/1. groz. [3] OV L 200, 31.7.2009., 1. lpp. [4] OV L 110, 24.4.2012., 18. lpp. un OV L 109, 21.4.2012., 1. lpp. [5] OV L 346, 17.12.1997., 78. lpp. [6] ANO/EEK dokumenti ECE/TRANS/WP.29/2011/78, ECE/TRANS/WP.29/2011/89 un ECE/TRANS/WP.29/2011/91. [7] ANO/EEK dokumenti ECE/TRANS/WP.29/2011/92, ECE/TRANS/WP.29/2011/92/1. grozījums, ECE/TRANS/WP.29/2011/93 un ECE TRANS/WP.29/2011/93/1. grozījums. [8] OV L 200, 31.7.2009., 1. lpp.